Կառլես Ռիբա

Կառլես Ռիբա (, ), կատալոնացի բանաստեղծ և թարգմանիչ, կատալոնական ազգային գրականության դասական։

Կենսագրություն 
Սովորել է իրավունք, փիլիսոփայություն և գրականություն Բարսելոնայի համալսարանում։ Ստացել է նաև հելենիստի (անտիկ հունական գրականության և լեզվի մասնագետ) որակավորում։ 1916 թվականին ամուսնացել է Կլեմենտինա Արդերիուի հետ։ Աշխատել է որպես ուսուցիչ, լրագրող և թարգմանիչ։ 1922 թվականին ժամանել է Մյունխեն, որտեղ սովորել է լեզվաբանություն՝ Կառլ Ֆոսլերի ղեկավարությամբ։ Ճանապարհորդել է Հունաստանով և Իտալիայով։ Օգնել է Պումպեու Ֆաբրային՝ «Կատալոներեն ընդհանուր բառարանի» խմբագրման գործընթացում։

Ավելի ուշ աշխատել է «Բեռնատ Մեջեի ֆոնդում», դասավանդել է հունարեն Բարսելոնայի անկախ համալսարանում։ 1939 թվականին ֆրանկիստների հաղթանակից հետո, Կառլես Ռիբան տեղափոխվել է Ֆրանսիա, սակայն 1943 թվականին կնոջ հետ միասին վերադարձել է հայրենիք։ Աշխատել է հունական թարգմանությունների վրա։

Թարգմանչական գործունեություն 
Կառլես Ռիբան մեծ ներդրում է ունեցել կատալոնական գրականության և կատալոներենի տարածման գործընթացում։ Կատալոներեն է թարգմանել Հոմերոսի, Պլուտարքոսի, Էսքիլեսի, Սոֆոկլեսի, Եվրիպիդես, Քսենոփոնի, Կոռնելիուս Նեպոսի, Վերգիլիոսի, Տիտոս Մակկիոս Պլավտոսի, Աուսոնիոսի աշխատությունները, ինչպես նաև Հին Կտակարանի գրքերը (Երգ երգոց, Հռութի գիրքը)։ Նաև թարգմանել է Ժոզեֆ Բեդիեի «Տրիստանը և Իզոլդան» վեպը, Ջովաննի Բոկաչչոյի «Դեկամերոն» նովելների հավաքածուն, Բենվենուտո Չելինիի ինքնակենսագրությունը, Գրիմ եղբայրների հեքիաթները, Ֆրիդրիխ Հյոլդերլինի, Էրնստ Թեոդոր Ամադեուս Հոֆմանի, Նիկոլայ Գոգոլի, Գոտֆրիդ Կելլերի, Էդգար Ալլան Պոյի, Ռայներ Մարիա Ռիլկեի, Ֆրանց Կաֆկայի, Կոնստանտինոս Կավաֆիսի, Ժան Կոկտոյի և ուրիշների աշխատությունները։

Ծանոթագրություններ 

Կատալոնացի գրողներ
20-րդ դարի թարգմանիչներ
Բանաստեղծներ
Մանկագիրներ
Բանասերներ
Բարսելոնայի համալսարանի շրջանավարտներ